钦定古今图书集成/方舆汇编/职方典/第1068卷 > 延平府祠庙考一 府志
## 钦定古今图书集成/方舆汇编/职方典/第1068卷 > 延平府祠庙考一 府志

本府。〈南平县附郭。〉

风云雷雨山川坛　在郡西门外旧射圃之左。社稷坛　在郡城西府学旧址、后山之巅。城隍庙　旧在开平坊谯楼前，洪武二年改县学之右。正德间改县址。嘉靖二十八年改城西北隅东岳宫旧址。万历戊寅五月朔，都御史刘思问经此，淫雨不止，洪水溢入城。刘具礼诣庙，为文以祷之，即日雨止天霁。

郡厉坛　在府城北，洪武九年建。

旗纛庙　在卫后山之巅。

永慕祠　在府东门大溪之东。祀知府孙衍、知县陆嵩。孙为民祷雨病卒。郡民感焉，故为建祠。顺治丁亥，毁于寇。

武安王祠　：在府治东北隅，祀汉寿亭侯关羽。旧传正统间，沙尤寇攻郡城，遥望城中皆赤面神兵，寇心慑，遂退。王师从而扑灭之。盖神阴助之功也。

英显庙　宋时州民建，以祀知南剑州张觷。宋授忠义大夫，摄参军，拜本州守，有功德于民。既殁，为立庙州治之右。

九烈祠　在府治北。嘉靖十五年建，祀宋小常村妇马氏、廖氏，元林氏、俞娘，明张陂娘、縻氏、曹婢、张氏贵娘、陈氏月娘、祐溪贞女。九烈女祠久塌，顺治十年，知县捐金修之。

烈女庙　在长砂下里。神姓段名彩女，宋里人王琅之妻。琅出仕，久不归，彩女晨夕登舍后望之，至今地名“望夫台。” 绍兴中，乡人怜其贞洁，立庙祀之。

灵贶侯庙　在开平里。祀郡人刘矜，宋嘉熙中建。按旧《志》，“神尝有功于民，故得血食兹土。” 文惠王庙　在县治东演仙下里。庙临黯澹滩，盖水神祠。凡舟过必祭之。

庄武王庙　在县西峡阳里。祀唐阎汝明。汝明忠义刚果，为唐使还，舟过鲲潭，乐其山之胜，曰：“吾殁后，当庙食于此。” 舟再至，溺死于潭。其尸过数滩，凡三返，逾月不朽。人异之，遂具棺殓，葬于溪南之山而封树焉。后唐天成中，立庙祀之。惠应行祠　在县治西，祀隋泉州守欧阳祐。祐事隋，为泉州守。义宁二年，秩满西归，至邵武，闻隋鼎迁耻事二姓；遂挈家溺死。乡人收葬，立祠祀之。

雷从事祠　一名“灵应祠” ，即今化剑阁，在县东崇福里，祠晋雷华。华，晋丰城令雷焕子也。宋庆历间，通判陈执礼以华尝为剑州从事，过延津，有佩剑化龙之异，遂状其像，立祠祀之。岁久庙坏，元达鲁花赤衲儿杉柏重建。明正统毁于兵。景泰癸亥，里人募众重建。正德丙子，知府姜文魁撤而新之。

陆公祠　在府城外水东坊。万历四年建，兵火后，仅存遗址焉。

李招讨祠　在府城东。祀唐李系之神，系忠武王晟曾孙也。有捍御功，民戴而祀之。

“道南祠　” 祀宋儒杨时，以罗从彦、李侗配。《罗文质公祠　》祀宋儒罗从彦。

李文靖公祠　祀宋儒李侗。

《朱文》公祠　祀宋儒朱熹。

大忠祠　在道南祠右，明正德间建，祀宋丞相文信公。

将乐县

山川坛　在县西郊

社稷坛　在县水南

城隍庙　：在县治北山。

遗爱祠　在县治水南，祀镛州刺史郭显忠。忠爱祠　在水南，俗名“七庙” ，邑人王与訚建。关公行祠　在县东隅，元至治间建。

双烈祠　在县治东南。祀明烈女张贵娘、余氏。明嘉靖间建。

萧公祠　、顾公祠　、唐公祠　三祠俱在龟山祠右。

龟山祠　祀宋儒杨时

陈公庙　宋时建，祀宋县令陈摅。其庙有二，在县治北山城隍庙后，今存；一在新街，顺治五年，毁于《郭寇》。

忠臣祠　在县治南郊，祀闽将刘琼。琼统兵至将乐，未几闽降南唐，众推琼为主，琼义勿纳，遂自刎。邑人就墓建祠祀之。

穆公祠　祀隋刺史穆萧。萧，隋末刺史秩满之京，假道将乐，至金谿，闻唐受隋禅，义不仕二姓，遂投水死。邑人义之，敛其尸，葬石碛，立祠祀焉。凡旱涝札瘥，祷之辄应。

大田县

风云雷雨山川坛　在县城水南。

社稷坛　：在城西小田村。

厉坛　在县北

城隍庙　在县治西北四海寨山麓。

遗爱祠　在县治左预备仓前。

沙县

山川坛　在县溪南虎丘山下。

社稷坛　：在县西仁和坊。

城隍庙　在县治东

县令祠　在兴国寺东庑，祀县令王瓘。

陈公祠　在天王寺。祀宋统制陈敏。

县令祠　凡四：一祀宋县令谢璿，一祀宋县令叶光，一祀宋县令王浔，一祀宋县令万谔。邵公祠　在县西南归仁里。祀安抚司邵柞。曹太史祠　在仁和坊。宋时建，祀赠国公邑人曹辅。

张公祠　在县治东北兴义坊。祀宋右丞相张。

若谷

曹长官祠　在灵卫庙西，祀唐摄县事曹朋。懿节夫人庙　在旧城隍庙左，祀节妇廖氏。陈忠肃公祠　在和仁坊。宋建炎中建，祀宋谏议大夫陈瓘。

罗豫章祠　在和仁坊，祀宋儒罗从彦，明洪武丁丑年建。

尤溪县

风云雷雨山川坛　在县南一里许。

社稷坛　在县治西二里许。

城隍庙　在县西北

韦斋祠　、文公祠　二祠俱在南溪书院。赵公庙　在宝城门，祀宋武节郎赵师槚。师槚，淮右人，客游于闽。绍定中，寇起汀州，郡司农丞潘景伯尝守高邮，知槚智勇，荐于提刑王梦龙，俾统兵来戍。后遇贼，转战田中，马陷于泥淖，遂死。“民为立庙。”

卢公庙　在登云坊。祀闽将军卢珖，五代王审知建。国珖避地尤溪，后以战死。邑人义之，立祠以祀。凡雨旸灾沴，祷之辄应。宋乾道中，邑令石𡼖重修。余公庙　在宝城外。宋端平中建，祀宋烈士余望。绍兴中，寇华亮犯县境，望率乡兵御之，没于阵。民感其德，立祠祀之。凡札瘥旱涝，祷之辄应。相傅屡出神兵摄寇。

顺昌县

风云雷雨山川坛　在县东北石豆都。

社稷坛　在县治西

城隍庙　在县后街

愍节庙　在县东。祀宋烈士范旺。初号忠节，后改今额。见《忠烈志》。

英烈庙　在县治东，祀侍中王延禀。

五祀庙　在迎晖门左，旧为“辅忠庙。” 正德间，知县马性鲁易今扁。

永安县

风云雷雨、山川坛　：在县治南。

社稷坛　在县治西

城隍庙　在县治东

唐田王庙　在县治南门外，祀唐李肃。肃字行中，陈州人，唐世以功封田王。建中间，天子幸奉天，闽叛将牛氏乘中原多事，闭关窃据。及朱泚平，天子赐王弓矢，命曰：“闽粤弗庭，汝往征之。” 王卒精锐数万，至临江浮流口，卒与贼遇，后兵不继，王力战而死，尸浮水上，弥月不变。乡民殡殓而祀之，凡有祷辄应。贞元间，有司以闻，敕封孚祐广烈王，以妃陈氏配享，从以五神，曰胡、曰“陈” 、曰周、曰“张” 、曰“汤” ，皆裨将也。

忠勇祠　在县治南二十八都邢庄。祀阵亡义士邢志宏、邢宗善、邢仲卿、邢景清、邢必崇。明嘉靖间，巡按御史赵孔昭建。

忠烈祠　在贡川。隆庆间，知县许培之建，祀烈女邵氏、刘氏、姜氏、林尾姑、武平道佥事毛为光记。

延平先生祠　在贡川。祀宋儒李侗。顺治十二年，提学道孔洙准给裔孙宗颢顶袍为“祠生” ，以主祠事。。